FI Euroopan unionin virallinen lehti L 241/17

KOMISSION PÄÄTÖS,

tehty 8 päivänä elokuuta 2007,

pelastuspalvelun rahoitusvälineen perustamisesta tehdyn neuvoston päätöksen 2007/162/EY, Euratom täytäntöönpanosäännöistä

(tiedoksiannettu numerolla K(2007) 3769)

(ETA:n kannalta merkityksellinen teksti)

(2007/606/EY, Euratom)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan atomienergiayhteisön perustamissopimuksen,

ottaa huomioon pelastuspalvelun rahoitusvälineen perustamisesta 5 päivänä maaliskuuta 2007 tehdyn neuvoston päätöksen 2007/162/EY, Euratom (1) ja erityisesti sen 4 artiklan 4 kohdan,

sekä katsoo seuraavaa:

(1) Yhteisön mekanismi tiiviimmän yhteistyön edistämiseksi pelastuspalvelualan avustustoimissa, jäljempänä ’mekanismi’, perustettiin neuvoston päätöksellä 2001/792/EY, Euratom (2). Sen täytäntöönpanosäännöistä säädetään komission päätöksessä 2004/277/EY, Euratom (3). Jälkimmäiseen päätökseen olisi viitattava osallistuvien valtioiden ja kolmansien maiden määritelmien yhteydessä.

(2) Päätös 2007/162/EY, Euratom sisältää erityissäännöksiä tiettyjen kuljetusresurssien rahoittamisesta, jotta vakaviin hätätilanteisiin voidaan vastata nopeasti ja tehokkaasti.

(3) Olisi säädettävä sellaisista säännöistä ja menettelyistä, joiden mukaisesti osallistuvat valtiot voivat pyytää yhteisöltä rahoitustukea apunsa kuljettamiseen kohdemaahan ja joiden mukaisesti komissio voi käsitellä tällaiset pyynnöt. Tätä varten olisi säädettävä sellaisista säännöistä ja menettelyistä, joita noudatetaan yhdistettäessä tai yksilöitäessä kuljetusresursseja, sillä yksi rahoitustuen myöntämisen ehdoista on, että kaikki muut mekanismin mukaiset mahdollisuudet löytää kuljetusvälineitä on käytetty. Jotta yhteisö voisi vastata nopeasti ja tehokkaasti vakaviin hätätilanteisiin, olisi asetettava määräaika, jonka päätyttyä yhteisön rahoitustukea koskevat pyynnöt voidaan ottaa huomioon.

(4) Avoimuuden, johdonmukaisuuden ja tehokkuuden vuoksi olisi säädettävä, mitkä tiedot osallistuvan valtion on annettava pyytäessään kuljetustukea ja osallistuvan valtion tai komission vastatessa tällaiseen pyyntöön.

(5) Jos päätöksen 2007/162/EY, Euratom mukaista yhteisön rahoitusapua voidaan myöntää, osallistuvien valtioiden olisi voitava valita, pyytävätkö ne avustusta vai kuljetuspalvelua.

(6) Olisi määriteltävä, mitkä tiedot on otettava huomioon arvioitaessa, täyttyvätkö päätöksen 2007/162/EY, Euratom 4 artiklan 2 kohdan c alakohdan i ja iii alakohdassa tarkoitetut kriteerit sekä varainhoitoasetuksessa tarkoitetut taloudellisuuden, tehokkuuden ja vaikuttavuuden periaatteet.

(7) Olisi määriteltävä, mitkä kustannukset ovat tukikelpoisia, koska päätöksessä 2007/162/EY, Euratom säädetään, että yhteisön rahoitustuki voidaan myöntää avustuksina tai toteuttaa julkisina hankintoina Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (4) mukaisesti.

(8) Päätöksessä 2007/162/EY, Euratom säädetään, että jäsenvaltioiden, jotka pyytävät yhteisöltä rahoitustukea apunsa kuljettamiseen, on maksettava takaisin vähintään 50 prosenttia saamistaan yhteisön varoista 180 päivän kuluessa avustustoimesta. Olisi säädettävä tätä koskevista säännöistä ja menettelyistä. Komissiolle aiheutuneita kustannuksia on pidettävä jäsenvaltioiden päätöksen 2007/162/EY, Euratom 4 artiklan 3 kohdan mukaisesti saamina varoina.

(9) Koska jäsenvaltiot vastaavat mekanismin puitteissa tarjoamistaan pelastuspalveluavun tarvikkeista ja kuljetuksista ja koska komissio ainoastaan tukee ylimääräisten kuljetusresurssien rahoittamista jäsenvaltioiden pyynnöstä, yhteisön taloudelliset edut olisi turvattava mahdollisten vahingonkorvausvaatimusten varalta säätämällä, että kuljetustukea pyytävä osallistuva valtio pidättäytyy vaatimasta yhteisöltä vahingonkorvausta, kun vahinko on seurausta tämän päätöksen mukaisesta kuljetustuesta, ellei voida todistaa, että se on seurausta petoksesta tai vakavasta väärinkäytöksestä.

(10) Tässä päätöksessä säädetyt toimenpiteet ovat pelastuspalvelua käsittelevän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Kohde

Tässä päätöksessä säädetään täytäntöönpanosäännöistä, jotka koskevat kuljetusalan toimia, joille voidaan myöntää yhteisön rahoitustukea päätöksen 2007/162/EY, Euratom 4 artiklan 2 kohdan b ja c alakohdan sekä 4 artiklan 3 kohdan mukaisesti.

2 artikla

Määritelmät

Tässä päätöksessä tarkoitetaan

a) ’osallistuvalla valtiolla’ komission päätöksen 2004/277/EY, Euratom 2 artiklassa tarkoitettua määritelmää;

b) ’kolmannella maalla’ komission päätöksen 2004/277/EY, Euratom 2 artiklassa tarkoitettua määritelmää;

c) ’kohdevaltiolla’ sellaista osallistuvaa valtiota tai kolmatta maata, jossa on vakava hätätila ja jonka osalta mekanismi käynnistetään;

d) ’kuljetustukea pyytävällä osallistuvalla valtiolla’ osallistuvaa valtiota, joka pyytää mekanismilta tukea apunsa kuljettamiseen kohdevaltioon;

e) ’pelastuspalveluavulla’ pelastuspalveluryhmiä, -asiantuntijoita tai -yksiköitä välineistöineen sekä hätätilan välittömien seurausten lieventämiseen tarvittavia hyödykkeitä tai toimituksia.

3 artikla

Menettelyt pyydettäessä mekanismin kautta tukea avun kuljettamiseen ja vastattaessa tällaisiin pyyntöihin

1. Jäljempänä 4 ja 5 artiklassa tarkoitettuja menettelyitä sovelletaan, kun osallistuvat maat pyytävät mekanismin kautta tukea pelastuspalveluapunsa kuljettamiseen kohdevaltioon, jäljempänä ’kuljetustuki’.

2. Jos pyynnössä pyydetään kuljetustuen lisäksi myös rahoitustukea, komissio voi tarkastella rahoitustukea koskevaa pyyntöä vasta, kun 1 kohdassa tarkoitetut menettelyt on saatettu päätökseen.

3. Pyyntöjen on oltava 12 artiklassa tarkoitetun toimivaltaisen viranomaisen antamat, ja ne on toimitettava komissioon kirjallisina. Niiden on sisällettävä liitteessä olevassa A osassa mainitut tiedot.

4. Kaikki tämän päätöksen mukaiset kuljetustukipyynnöt ja niihin annetut vastaukset sekä osallistuvien valtioiden ja komission välinen tietojenvaihto toimitetaan päätöksellä 2004/277/EY, Euratom perustetun seuranta- ja tiedotuskeskuksen käsiteltäväksi.

5. Pyynnöt voi toimittaa faksitse, sähköpostitse tai sen yhteisen hätäviestintä- ja tietojärjestelmän (CECIS) välityksellä, joka on perustettu päätöksellä 2004/277/EY, Euratom. Pyynnöt, joissa pyydetään yhteisön rahoitustukea, voi toimittaa faksitse, sähköpostitse tai CECIS:n välityksellä, edellyttäen että toimivaltaisen viranomaisen allekirjoittamat alkuperäiskappaleet toimitetaan tämän jälkeen komissiolle viipymättä.

4 artikla

Pyynnöt kuljetusresurssien yhdistämisen tai yksilöimisen tukemiseksi

1. Vastaanotettuaan mekanismin kautta pyynnön, joka koskee kuljetusresurssien yhdistämisen tai yksilöimisen tukemista pelastuspalveluavun kuljettamiseksi kohdevaltioon, komissio antaa kyseisen pyynnön välittömästi tiedoksi osallistuvien valtioiden päätöksen 2001/792/EY, Euratom 3 artiklan ensimmäisen kohdan e alakohdan mukaisesti nimeämille yhteyspisteille.

2. Tiedoksiannossa komissio kehottaa osallistuvia valtioita toimittamaan sille yksityiskohtaiset tiedot kaikista kuljetusresursseista, jotka ne voivat asettaa pyynnön esittäneen osallistuvan valtion saataville.

3. Edellä 2 kohdassa tarkoitetussa tiedoksiannossa komissio myös asettaa määräajan, jonka päätyttyä yhteisön rahoitustukea koskevat pyynnöt voidaan ottaa huomioon. Tämä määräaika on enintään 24 tuntia tiedoksiannon antamishetkestä. Komissio voi lyhentää tätä määräaikaa kuuteen tuntiin, joka on vähimmäismääräaika, jos se on välttämätöntä tehokkaan toiminnan varmistamiseksi kiireellisissä ja vakavissa tilanteissa.

5 artikla

Vastaukset pyyntöihin kuljetusresurssien yhdistämisen tai yksilöimisen tukemiseksi

1. Osallistuvat valtiot antavat komissiolle mahdollisimman pian tiedot kaikista kuljetusresursseista, jotka ne voivat asettaa saataville vapaaehtoiselta pohjalta vastauksena kuljetusresurssien yhdistämisen tai yksilöimisen tukemista koskeviin pyyntöihin. Näiden tietojen on sisällettävä liitteessä olevassa B osassa mainitut tiedot.

2. Osallistuvien valtioiden, joilla ei ole sopivia kuljetusresursseja, olisi ilmoitettava siitä komissiolle välittömästi.

3. Komissio kokoaa tiedot saatavilla olevista kuljetusresursseista ja toimittaa ne eteenpäin pyynnön esittäneelle osallistuvalle valtiolla ja muille osallistuville valtioille mahdollisimman pian.

4. Edellä 3 kohdassa tarkoitettujen tietojen lisäksi komissio toimittaa osallistuville valtioille eteenpäin kaikki sen hallussa olevat muut tiedot kuljetusresursseista, jotka ovat saatavilla muista lähteistä, mukaan luettuna kaupalliset markkinat, ja helpottaa osallistuvien valtioiden mahdollisuuksia käyttää näitä ylimääräisiä resursseja.

5. Pyynnön esittänyt osallistuva valtio tiedottaa komissiolle valitsemistaan kuljetusratkaisuista ja tekee yhteistyötä tällaista tukea tarjoavien osallistuvien valtioiden tai komission nimeämän toimijan kanssa.

6. Komissio ilmoittaa kaikille osallistuville valtioille pyynnön esittäneen osallistuvan valtion tekemästä valinnasta. Pyynnön esittänyt osallistuva valtio tiedottaa komissiolle säännöllisin väliajoin pelastuspalveluavun toimittamisen edistymisestä.

6 artikla

Avustuspyyntö

1. Kun mahdollinen kuljetusratkaisu on yksilöity mutta yhteisön tukea tarvitaan pelastuspalveluavun kuljettamiseen, osallistuva valtio voi pyytää yhteisöltä avustusta.

2. Osallistuvan valtion on ilmoitettava pyynnössään, kuinka suuren osuuden tukikelpoisista kustannuksista se aikoo maksaa takaisin. Tämä osuus on vähintään 50 prosenttia. Komissio ilmoittaa pyynnöstä välittömästi kaikille osallistuville valtioille.

3. Tässä artiklassa tarkoitettujen menettelyjen helpottamiseksi komissio voi tehdä osallistuvien valtioiden toimivaltaisten viranomaisten kanssa kumppanuutta koskevia puitesopimuksia komission asetuksen (EY, Euratom) N:o 2342/2002 (5) 163 artiklan mukaisesti.

7 artikla

Kuljetuspalvelupyyntö

1. Muissa kuin 6 artiklassa tarkoitetuissa tapauksissa kuljetustukea pyytävä osallistuva valtio voi pyytää komissiota tekemään sopimuksen yksityisen palveluntarjoajan tai muiden yksikköjen kanssa pelastuspalveluavun kuljettamisesta kohdemaahan.

2. Vastaanotettuaan 1 kohdassa tarkoitetun pyynnön komissio ilmoittaa välittömästi kaikille osallistuville valtioille kyseisestä pyynnöstä ja kuljetuspalvelua pyytävälle osallistuvalle valtiolle kaikista saatavilla olevista kuljetusratkaisuista ja niiden kustannuksista.

3. Osallistuva valtio vahvistaa kirjallisesti kuljetuspalvelupyyntönsä ja sitoumuksensa, jonka mukaan se suorittaa komissiolle takaisinmaksun 10 artiklan mukaisesti, 1 ja 2 kohdassa tarkoitetun tietojenvaihdon perusteella. Osallistuvan valtion on ilmoitettava, kuinka suuren osuuden kustannuksista se aikoo maksaa takaisin. Tämä osuus on vähintään 50 prosenttia.

4. Osallistuva valtio ilmoittaa komissiolle kaikista kuljetuspalvelupyyntöön tehdyistä muutoksista välittömästi.

8 artikla

Yhteisön rahoitustukea koskeva päätös

1. Päätöksen 2007/162/EY, Euratom 4 artiklan 2 kohdan c alakohdan ii alakohdan mukaisesti katsotaan, että kaikki muut mekanismin mukaiset mahdollisuudet löytää kuljetusvälineitä on käytetty, jos tämän päätöksen 4 ja 5 artiklassa tarkoitetut menettelyt eivät ole johtaneet järjestelyihin määräajassa, jonka komissio on asettanut tämän päätöksen 4 artiklan 3 kohdan mukaisesti.

2. Arvioitaessa, täyttyvätkö päätöksen 2007/162/EY, Euratom 4 artiklan 2 kohdan c alakohdan i ja iii alakohdassa tarkoitetut kriteerit sekä varainhoitoasetuksessa tarkoitetut taloudellisuuden, tehokkuuden ja vaikuttavuuden periaatteet, on otettava huomioon

a) osallistuvan valtion esittämään yhteisön rahoitustukea koskevaan pyyntöön sisältyvät tiedot 3 artiklan 3 kohdan mukaisesti;

b) kohdevaltion ilmaisemat tarpeet;

c) hätätilan aikana komissiolle raportoivien asiantuntijoiden laatimat tarvearvioinnit;

d) muut osallistuvilta valtioilta ja kansainvälisiltä organisaatioilta saadut asiaa koskevat luotettavat tiedot, jotka ovat komission saatavilla päätöksentekohetkellä;

e) oikea-aikaisen pelastuspalveluavun mahdollistavien kuljetusratkaisujen tehokkuus ja tarkoituksenmukaisuus;

f) muut komission toteuttamat toimenpiteet.

3. Osallistuvien valtioiden on toimitettava kaikki lisätiedot, joita tarvitaan arvioitaessa päätöksen 2007/162/EY, Euratom 4 artiklan 2 kohdan c alakohdassa tarkoitettujen kriteerien täyttymistä. Osallistuvien valtioiden on toimitettava ne komissiolle mahdollisimman pian sen jälkeen, kun ne ovat saaneet komissiolta lisätietopyynnön.

4. Päätöksessä, joka koskee toimia, joille voidaan myöntää rahoitustukea päätöksen 2007/162/EY, Euratom, 4 artiklan 2 kohdan c alakohdan mukaisesti, yhteisön rahoitustuen enimmäismäärä asetetaan kullekin pyynnölle sen mukaan, kuinka paljon budjettivaroja on saatavilla.

5. Rahoitustukipäätöksestä ilmoitetaan rahoitustukea pyytävälle osallistuvalle valtiolle välittömästi. Siitä ilmoitetaan myös muille osallistuville valtioille.

9 artikla

Tukikelpoiset kustannukset

Yhteisön rahoitustukea voidaan myöntää kustannuksiin, jotka

a) liittyvät kuljetusresurssien siirtämiseen pelastuspalveluapua tarjoavan osallistuvan valtion alueella sijaitsevaan lähetyspaikkaan, mukaan luettuina kaikki palvelukulut, maksut, logistiikka- ja käsittelykulut, polttonestekulut, mahdolliset majoituskulut sekä muut välilliset kulut, kuten verot, yleiset tullit ja kauttakulkukustannukset;

b) aiheutuvat pelastuspalveluapua tarjoavan osallistuvan valtion alueella sijaitsevan lähetyspaikan ja pelastuspalveluavun lopullisen määränpaikan välillä, mukaan luettuina kaikki palvelukulut, maksut, logistiikka- ja käsittelykulut, polttonestekulut, mahdolliset majoituskulut sekä muut välilliset kulut, kuten verot, yleiset tullit ja kauttakulkukustannukset;

c) ovat välttämättömiä kuljetusresurssien sekä mahdollisten ryhmien ja niiden välineistön paluumatkan kannalta.

Kaikki kustannukset on perusteltava asianmukaisesti.

10 artikla

Yhteisön rahoitustuen takaisinmaksu

1. Kun kyseessä on komission 6 artiklassa tarkoitetun menettelyn mukaisesti myöntämä rahoitustuki, 90 päivän kuluessa sellaisen kuljetustoimenpiteen päätökseen saattamisesta, jolle on myönnetty yhteisön rahoitustukea, komissio antaa osallistuvalle valtiolle, joka on saanut yhteisön rahoitustukea myöntämispäätöksen mukaisen määrän, takaisinmaksumääräyksen, jonka määrä on vähintään 50 prosenttia saaduista varoista ja vähintään 50 prosenttia tukikelpoisista kustannuksista.

2. Kun kyseessä ovat komissiolle 7 artiklassa tarkoitetun menettelyn mukaisesti aiheutuneet kustannukset, 90 päivän kuluessa sellaisen kuljetustoimenpiteen päätökseen saattamisesta, jolle on myönnetty yhteisön rahoitustukea, komissio antaa osallistuvalle valtiolle, joka on saanut yhteisön rahoitustukea komission kuljetuspalvelupyynnöstä tekemän päätöksen mukaisen määrän, takaisinmaksumääräyksen, jonka määrä on vähintään 50 prosenttia kuljetuskustannuksista.

11 artikla

Vahingonkorvaukset

Kuljetustukea pyytävä osallistuva valtio pidättäytyy vaatimasta yhteisöltä vahingonkorvausta omaisuudelleen tai henkilöstölleen aiheutuneesta vahingosta, kun vahinko on seurausta tämän päätöksen mukaisesta kuljetustuesta, ellei voida todistaa, että se on seurausta petoksesta tai vakavasta väärinkäytöksestä.

12 artikla

Toimivaltaisten viranomaisten nimeäminen

Osallistuvat valtiot nimeävät toimivaltaiset viranomaiset, joilla on valtuudet pyytää ja saada komissiolta rahoitustukea tämän päätöksen soveltamiseksi, ja ilmoittavat tästä komissiolle 60 päivän kuluessa tämän päätöksen tiedoksi antamisesta. Näihin tietoihin tehdyistä muutoksista on ilmoitettava komissiolle välittömästi.

13 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 8 päivänä elokuuta 2007. Komission puolesta Stavros DIMAS Komission jäsen

(1) EUVL L 71, 10.3.2007, s. 9.

(2) EYVL L 297, 15.11.2001, s. 7.

(3) EUVL L 87, 25.3.2004, s. 20.

(4) EYVL L 248, 16.9.2002, s. 1. Asetus sellaisena kuin se on muutettuna asetuksella (EY, Euratom) N:o 1995/2006 (EUVL L 390, 30.12.2006, s. 1).

(5) EYVL L 357, 31.12.2002, s. 1. Asetus sellaisena kuin se on viimeksi muutettuna asetuksella (EY, Euratom) N:o 478/2007 (EUVL L 111, 28.4.2007, s. 13).